曼城贏森林保優勢 哥帥:同阿仙奴鬥到煞科
2024年04月29日 08:00
東網電視
更多新聞短片
艾寧夏蘭特復出即有入波。(Getty Images)
英超冠軍爭逐各不相讓,阿仙奴喺北倫敦打吡贏熱刺後,曼城周一(29日)凌晨亦作客2比0擊敗諾定咸森林,目前雖然1分落後阿仙奴,但有踢少1場嘅優勢,贏晒最後4場就成功衞冕。曼城領隊哥迪奧拿表示唔覺得阿仙奴會失分,預計冠軍爭霸會鬥到煞科。
曼城今場有艾寧夏蘭特復出先任後備,不過要護級嘅森林表現更好,早段已製造多次攻門,但曼城把握力高,32分鐘加華度爾接應角球頂入。森林之後仍然生猛,基斯活特2次喺龍門口有黃金機會,但1次踢空氣、1次射門冇力浪費機會。曼城71分鐘由後備上陣嘅夏蘭特,接應老拍檔奇雲迪布尼直線射入,協助曼城贏2比0。
阿仙奴近10場英超有8勝1和1負,曼城近10場英超就有8勝2和,包括最近連贏5仗,大家都全力衝冠。哥迪奧拿賽後表示:「我梗係想阿仙奴輸,但呢樣控制唔到,仲有最後4輪,我唔覺得阿仙奴會失分,所以我哋好清楚要贏晒餘下比賽。我哋預咗阿仙奴會搏到最後一刻,曼城會準備就緒,爭冠嘅動力非常美妙。」
足智彩英超奪標賠率,曼城係1.37倍大熱,阿仙奴亦有2.75倍。「兵工廠」連過車路士同熱刺兩關後,餘下3場最難應付係作客曼聯,曼城最後4輪亦有作客熱刺嘅硬仗,目前阿仙奴喺得失球差有7球優勢,意味曼城係1分都不能少,鹿死誰手可能真係要鬥到最後一秒。
●阿仙奴餘下賽程
04/05 主場Vs般尼茅夫
11/05 作客Vs曼聯
19/05 主場Vs愛華頓
●曼城餘下賽程
05/05 主場Vs狼隊
11/05 作客Vs富咸
15/05 作客Vs熱刺
19/05 主場Vs韋斯咸